החדשות - בסוריה חגגו, בצה"ל עקצו: "הרחפן שהפלתם הוא בכלל אירני"
לאחר שבכלי התקשורת בסוריה חגגו על תמונות של רחפן "צה"לי" אותו ירטו והפילו, בדובר צה"ל בחרו להגיב ועקצו:" הרחפן שהפלתם הוא בכלל אירני". עוד הוסיפו בצה"ל: "הוכחה נוספת לפעילות האירנית במרחב הסורי"
בסוכנות הידיעות הסורית מיהרו לחגוג היום (שבת) את הפלת הרחפן באזור החרמון וטענו מיד שמדובר ברחפן ישראלי, אך בפוסט שפרסם הערב דובר צה"ל בשפה הערבית הוא רמז: לא מדובר בכלל בכלי טיס ישראלי אלא באירני. "בעזרתכם קיבלנו הוכחה נוספת שמראה את אופי הפעילות האירנית במרחב", עקץ.
"האם יכול להיות שיד ימין לא יודעת מה יד שמאל עושה?!", פתח אביחי אדרעי את הפוסט שלו בפייסבוק בשפה הערבית. "היום ראינו הוכחה של הסורים לכך שקאסם סלימאני עושה בסוריה מה שהוא רוצה ובטח לא מספר על כך למשטר אסד".
"רחפן של צה"ל זה לא"
"הרחפן שהסורים טענו הבוקר שהופל באזור החרמון הוא באופן מפתיע באיזור ממנו ניסו אנשיו של סולימאני מכוח קדס וביניהם גם שני הלבנוניים, לבצע את פיגוע הרחפנים לפני כחודש ולא הצליחו. רחפן של צה"ל זה לא, האם מדובר בחומר נפץ אירני נוסף שפועל באופן לא מתואם ברמת הגולן הסורית? תודה לסוכנות הידיעות הסורית סאנא על הצילומים. בעזרתכם קיבלנו הוכחה נוספת שמראה את אופי הפעילות האיראנית במרחב".
לטענת סוכנות הידיעות הסורית, הרחפן שהופל חדר לשטח סוריה מכיוון מערב. לפי הדיווח הזה, יחידות הנדסה מוסמכות שאיתרו את המל"ט לאחר שהופל, פירקו אותו - וגילו שהכיל פצצות מסוג מצרר. עם זאת, בדיווח לא צוין מתי בדיוק אירעה התקרית.